Starfsmaður Matís tilnefndur til Fjöreggs MNÍ 2010 Matvæla - og næringarfræðafélag Íslands hefur veitt verðlaun fyrir lofsvert framtak á matvælasviði árlega frá árinu 1993 á Matvæladegi MNÍ . Matvæla - og næringarfræðafélag Íslands ( www.mni.is ) hefur veitt verðlaun fyrir lofsvert framtak á matvælasviði árlega frá árinu 1993 á Matvæladegi MNÍ . Verðlaunagripurinn er íslenskt glerlistaverk sem táknar Fjöreggið og eru verðlaunin veitt með stuðningi frá Samtökum iðnaðarins . Að þessu sinni barst MNÍ fjöldi ábendinga um verðuga verðlaunahafa og eru fimm af þeim tilnefndir til Fjöreggsins . Það kemur síðan í hlut dómnefndar að velja verðlaunahafann úr þeim tilnefningum . Í dómnefndinni sitja Orri Hauksson framkvæmdastjóri Samtaka iðnaðarins , Erla Gerður Sveinsdóttir læknir á Heilsustofnun NLFÍ og Heilsuborg , Jón Gíslason forstjóri Matvælastofnunar og Valentína Björnsdóttir framkvæmdastjóri Móður náttúru ehf . Við setningu matvæladagsins verður tilkynnt hver hlýtur Fjöreggið og mun Orri Hauksson formaður dómnefndar afhenda vinningshafa verðlaunagripinn . Eftirfarandi eru tilnefndir til Fjöreggs MNÍ 2010 : Fjörostur Fjörostur frá MS kom á markað á síðasta ári , sem er umhverfisvæn nýsköpun og nýr valkostur í mögrum mjólkurafurðum . Við framleiðsluna er stuðst við nýja tækni , fjölþrepa örsíun , sem gerir kleift að nýta mysu sem annars fellur til við ostagerð og framleiða úr henni mysupróteinþykkni . Það hefur m.a. þá eiginleika að gefa vöru mýkt og rúnnað bragð , en Fjörostur inniheldur einungis 9% fitu og er fituminnsti brauðosturinn á markaðnum í dag . Fjörosturinn dregur nafn sitt af Fjörmjólk , sem einnig er fitulítil og próteinrík afurð . Ólafur Reykdal matvælafræðingur Ólafur Reykdal , matvælafræðingur og starfsmaður hjá Matís , er tilnefndur fyrir þátttöku sína í rannsóknum á íslenski byggi til manneldis . Hann hefur um árabil verið í forsvari fyrir rannsóknir á næringarefnainnihaldi og eiginleikum byggs og unnið að gæðakröfum til viðmiðunar fyrir notkun á byggi í matvælaframleiðslu og bjórgerð . Þessar rannsóknir hafa stutt við nýsköpun og frumkvöðlastarf í ræktun , vinnslu og á framleiðslu á afurðum úr byggi . Saffran veitingastaðir Veitingastaðurinn SAFFRAN opnaði á síðasta ári á tveimur stöðum á höfuðborgarsvæðinu . SAFFRAN býður upp á heilsusamlegan , ferskan og framandi mat á lágu verði . Notað er að mestu íslenskt hráefni við matargerðina og er allt brauðmeti bakað á staðnum . SAFFRAN er áhugaverður nýr valkostur á veitinga - og skyndibita markaðnum , sem hefur náð til ungs fólks og notið vinsælda allt frá opnun . Lýsi hf . Lýsi á sér langa sögu í framleiðslu á lifrarlýsi . Fyrirtækið hefur á undanförnum árum vaxið og dafnað á grundvelli vöru - og markaðsþróunar og er nýleg verksmiðja þeirra ein sú fullkomnasta í heimi . Lýsi framleiðir margar tegundir lýsisafurða , fæðubótarefna og fjörefna , fyrir kröfuharða viðskiptavini jafnt innanlands sem erlendis . Lýsi er stærsti einstaki framleiðandi og söluaðili að fæðubótarefnum á innanlandsmarkaði . Matvælaskólinn hjá Sýni Á undanförnum árum hefur Rannsóknaþjónustan Sýni ehf þróað námskeið fyrir starfsmenn í matvælafyrirtækjum og mötuneytum . Matvælaskólinn hjá Sýni hefur haft gæðastjórnun , gæðaeftirlit og öryggi matvæla í öndvegi og jafnframt er lögð áhersla á námskeiðahald til að auka fjölbreytni og hollustu máltíða . Matvælaskólinn hefur í samstarfi við hagsmunaaðila atvinnulífsins þróað nýjar námsleiðir fyrir starfsmenn matvælaiðnaðar og aðlagað námskeiðahald að þörfum fyrirtækja .